Toto je článok o nealkoholickom nápoji. O akciovej spoločnosti (jeho producentovi) pozri *Kofola ČeskoSlovensko.*
Kofola
**Kofola** je sýtený nealkoholický nápoj vyrábaný na Slovensku a v Česku. Na týchto dvoch trhoch je hlavným konkurentom nápojov Coca-Cola a Pepsi.

Dejiny
------

Kofola vznikla začiatkom 60. rokov 20. storočia v česko-slovenskom farmaceutickom závode *Galena* počas výskumu zameraného na nájdenie potenciálneho využitia pre nadbytočný kofeín, produkovaný pri pražení kávy. Výsledkom bol tmavý sladkokyslý sirup *Kofo*, ten sa stal základnou zložkou nového nealkoholického nápoja *Kofola*, ktorý bol uvedený na trh v roku 1962.

Počas 60. a 70. rokov sa Kofola v socialistickom Česko-Slovensku stala nesmierne obľúbenou, pretože nahradila nedostupné západné kolové nápoje, ako Coca-Cola alebo Pepsi Cola. Po páde komunistického režimu v roku 1989 musela Kofola zápasiť s mnohými zahraničnými značkami, ktoré vstúpili na novootvorený atraktívny trh. Vďaka vtedajšej neexistencii ochrannej známky a verejne dostupnej receptúre bola značka „kofola" vnímaná skôr ako všeobecné pomenovanie druhu nápoja a nie ako názov konkrétneho produktu. Veľa firiem produkovalo svoje vlastné „kofoly", hoci tie nemali s pôvodnou nič spoločného. Na Slovensku sa tešila obľube najmä „kofola" vyrábaná pivovarom Stein, a. s. V tej dobe bolo viacero pokusov rôznych výrobcov o vytvorenie silnej značky Kofola, ani jeden však nebol úspešný. Po období úpadku a súdnych sporov o ochrannú známku sa stala firma *Santa nápoje* (teraz spoločnosť *Aetos*), sídliaca v meste Krnov v Česku, ktorú v roku 1993 kúpila grécka rodina Samarasovcov, jediným výrobcom a distributérom Kofoly v Česku a na Slovensku.

V roku 2002 postavila spoločnosť novú továreň v Rajeckej Lesnej na Slovensku, aby tak uspokojila dopyt na slovenskom trhu. V roku 2003 sa firma premenovala na *Kofola, a. s.* Okrem Kofoly vyrába aj iné nealkoholické nápoje (Top Topic, Jupí, Jupík, RC Cola, Rajec), ktoré vyváža do Poľska, Maďarska, Slovinska a Chorvátska. V roku 2018 mala materská firma sedem výrobných závodov v Česku, Poľsku, na Slovensku, v Slovinsku a Chorvátsku (pozri Kofola ČeskoSlovensko). 

Od roku 1998 sa Kofola dodáva aj v 0,5 a 2-litrových PET fľašiach (na doplnenie k 0,33-litrovým skleneným fľašiam). 0,25-litrové plechovky boli predstavené v roku 2003, 1-litrové PET-fľaše v decembri 2004 a v roku 2012 aj PET-fľaše s objemom 1,5 litra. V mnohých baroch a reštauráciách je veľmi populárne aj čapovanie Kofoly z 50-litrových sudov. 

V roku 2002 spustil výrobca mediálnu kampaň, zacielenú na mladé a moderné publikum, ktorá je založená na slogane *„Když ji miluješ, není co řešit. / Keď ju miluješ, nie je čo riešiť."* Do roku 2000 zobrazovalo logo Kofoly kávové zrno. To terajšie pripomína kávový list.

Pri príležitosti 50. výročia Kofoly, v roku 2010, bola spustená mediálna kampaň v retro štýle so sloganom „Láska nie je žiadna veda, Kofola to vie už 50 rokov." Kofola zároveň zmenila tvar 0,5 litrových a 1 litrových fliaš.

Predaj
------

Kofola na Grillparty
Na Slovensku je Kofola najvážnejším konkurentom Coca-coly a Pepsi. V roku 2003 sa na slovenskom trhu predalo 14,28 milióna litrov Kofoly, v roku 2004 dosiahol predaj 19,44 milióna litrov. Podľa prieskumu z roku 2004, 17 % slovenských konzumentov kolových nealkoholických nápojov si kupuje najčastejšie Kofolu v porovnaní so 14 %, ktorí uprednostňujú Coca-colu. Trhový podiel Kofoly sa v rokoch 2001-2004 zdvojnásobil (4,6 % v roku 2002, 9,4 % v roku 2004). Kofola obsadila tretie miesto na slovenskom trhu, za Coca-colou (11,5 % v roku 2004) a Walmarkom (9,6 %), čím predbehla Pepsi (5,5 %). V roku 2006 však Kofola predbehla aj Coca-colu a stala sa tým najpredávanejším kolovým nápojom na Slovensku, pri čom Kofola Original zároveň najpredávanejším nealkoholickým nápojom na Slovensku. V roku 2006 patrilo Kofole vyše 32 percent slovenského trhu kolových nápojov z hľadiska objemu predaja v maloobchode.

Kofola SA Capital Group tvorí niekoľko dcérskych spoločností, ktoré pôsobia v Česku, Slovensku, Rusku a Poľsku. Kofola SA je dcérska spoločnosť založená v Poľsku, zaoberajúca sa odvetvím nealkoholických nápojov. Táto spoločnosť je výrobcom a distribútorom sýtených a nesýtených nápojov, minerálnych vôd, džúsov, ovocných nápojov, detských nápojov a energetických nápojov. Produktové portfólio spoločnosti sa skladá z niekoľkých značiek, vrátane kolových nápojov pod značkou Hoop Cola, minerálnych vôd Artic Classic a Woda Grodziska, sirupy Paola, Jarmark Polski, Jupi, Jupík a medzi ostatnými tiež ľadové čaje ako Pickwick Ice Tea a Happy Frutti.

V  roku 2013 Kofola Group, aj napriek vysokým cenám komodít a slabšiemu dopytu  zvýšila ročný obrat z 1 013 mil. PLN na 1 016 mil. PLN. Spoločnosti sa tiež podarilo zvýšiť prevádzkový zisk (EBIT) o 1,6% , okrem toho zvýšila svoj podiel na trhu v rôznych segmentoch a tým znížila úroveň zadlženia. Kofola SA tiež oznamuje, že v roku 2014 zameria svoju činnosť okrem výberových reštaurácií aj na rastúci trh so zdravými nápojmi. 

Kofole SA Group bol udelený titul „Perla poľského hospodárstva" v kategórii Veľké perly 11. ročníka  organizovaného redakciou ekonomického magazínu Polish Market v spolupráci s Ekonomickým ústavom Poľskej akadémie vied.

Prísady
-------

Sirup Kofo, hlavná prísada Kofoly, pozostáva zo 14 prírodných prísad (akými sú výťažky z jabĺk, čerešní a ríbezlí, alebo z bylinnej arómy), cukru a / alebo kukuričného sirupu s vysokým obsahom fruktózy (2014) a karamelu. V porovnaní s Pepsi alebo Coca-colou obsahuje o 30 % menej cukru, o trochu viac Kofeínu (15 mg/100ml, Coca-Cola 9,6 mg/100ml) a neobsahuje kyselinu fosforečnú.

| Rok | Príchute | Príchute (vianočných) limitovaných edícií |
| --- | --- | --- |
| Názov | Príchuť | Názov | Príchuť |
| **2004** | *Kofola Citrus* | citrón | - | - |
| **2007** | - | - | *Kofola Škoricová* | škorica |
| **2008** | *Kofola Bez cukru* | Neobsahuje žiaden
cukor | *Kofola Barborková* | čerešňa |
| **2009** | - | - | *Kofola Hviezdičková* | granátové jablko a vanilka |
| **2011** | *Kofola Višňová* | višňa | - | - |
| *Kofola Extra Bylinková*
(podľa receptúry Jaroslava Knapa) | horec, púpava
a mäta |
| **2012** | *Kofola Festivalová* | guave | *Kofola Vanilková* | vanilka |
| *Kofola s Guaranou*
(ergonomicky tvarovaná flaša 1 l) | guarana |
| **2013** | *Kofola Vanilková* | vanilka | - | - |
| **2014** | - | - | *Kofola Škoricová*
(znovuvydanie) | škorica |
| *Kofola Marcipánová* | mandľa |
| *Kofola Perníková* | perník |
| **2015** | *Kofola Marhuľová* | marhuľa | *Kofola Čokoládová* | čokoláda |
| *Kofola Melón* | melón |
| **2016** | - | - | *Kofola Kokos* | kokos |
| *Kofola Vlašský orech* | vlašský orech |
| **2017** | *Kofola Malina* | malina | *Kofola Slivka so škoricou* | Slivka a škorica |
| *Kofola Čierna ribezľa* | čierna ríbezľa | *Kofola Hruška so škoricou* | hruška a škorica |
| **2018** | *Kofola Ostružina* | ostružina | *Kofola Mandarínka* | mandarínka |
| *Kofola Ananás* | ananás |
| *Kofola Grep* | grapefruit |
| **2022** | *Kofola Mäta* | mäta | *Kofola Linecké pečivo* | linecké pečivo |
| **2023** |  |  | *Kofola Rumová* | rum |

Koktejly s Kofolou
------------------

Najznámejším miešaným nápojom je *Kofola s rumom* (tiež *Kofrum*, *Rumko*, *Rusko*, *Letecká limonáda*, *Študentská limonáda*, *Kuba v Libni*, *Fidel*, *Alofok s rumíčkom*, *Waryš*, *Čeko Libre* (*Chequia Libre*) alebo *Rebel*) obsahujúci ako hlavné zložky Kofolu a rum (tuzemák), prípadne citrónovú šťavu. 

Kofola sa tiež môže miešať s pivom (*Kaluž*, *Bahno*, *Kožuch (medveďa)*, *Medveď*, *Rádler*, *kofola 'n' beer* alebo *Kofola-Bier*), s tmavým pivom (*Diesel*; v pomere 1:1 je obľúbeným cieľovým iónovým nápojom cyklistov), červeným vínom (*Špongia* (po česky *Houba*), *Bambus*, *Kopačka*, *Mičuda*, *Kórea*, *Kofola rot*), vanilkovou zmrzlinou (*Čierna krava*), slivovicou a borovičkou (*Bororo*), griotkou (*Čierna vdova*), vodkou (*Tučniak* - malý panák vodky s kofolou), broskyňovou vodkou (*Hopsinky*), liehom (*Hanspaulský sklepmister*), becherovkou (*B-Kofola*), starou mysliveckou (*Alofok s hájnym*), fernetom, pepermintkou/zelenou, kávou atď.

"Divokejšími kombináciami" sú *Bambus s motorom* (kofola s červeným vínom plus veľký fernet), *Plutonium* (tiež *Jumbo*, *Hypermičuda* - rum:červené víno:kofola - 1:2:2), *Kladivo* (tiež *Ropucha v bahne*, *Ropák*, *Medveď*, *Medveď so zubami* - veľký rum s malým pivom a kofolou), *Turbo Diesel* (kofola s tmavým pivom a rum) alebo *Harryho koktejl* (kofola so zelenou, rumom a pivom).

Referencie
----------

1. ↑  Muž, ktorý vzkriesil Kofolu, URL:  Archivované 2009-10-07 na Wayback Machine
2. ↑  Kofola SA - Pearl of the Polish Economy
3. ↑   *Caffeine Content of Food & Drugs* [online]. Center For Science In The Public Interest (CSPI), December 2012. Dostupné online.
4. ↑   *Caffeine Content of UK and Europe Drinks* [online]. Caffeine Informer, [cit. 2013-10-30]. Dostupné online.
5. ↑  Kofola - symbol reklamních Vánoc je tu, URL:
6. ↑  DAVIDZOOLANDER. *English: A plastic bottle filled with 2 litres of cola flavoured soft drink first made in Czechoslovakia under the name Kofola. This particular bottle is a new flavour with mint. Sometimes these flavours only appear in limited quantities.*. [s.l.] : [s.n.], 2023-02-22. Dostupné online.
7. ↑   *ČEKO Libre* [online]. [Cit. 2012-06-15]. Dostupné online. Archivované 2011-09-20 z originálu.
8. ↑  Koktejly s Kofolou, URL:
9. ↑  Žízeň je nejlepší barman, URL:
10. ↑  (Ne)tradičné miešané nápoje, Nový česko-slovenský študák, r. III, č. 05-06/2009, URL:
11. ↑  Drinky na leto, URL:
12. ↑  České alkoholové míchačky. Co pili umělci a hudebníci?, Lidové noviny, 31. XII. 20010, URL:

Pozri aj
--------

* Kofola ČeskoSlovensko
* Coca-Cola
* Pepsi

Iné projekty
------------

Commons
* Spolupracuj na Commons Commons ponúka multimediálne súbory na tému **Kofola**

Externé odkazy
--------------

* Česká domovská stránka
* Slovenská domovská stránka
* Kofola, Vinea, Horalka, Jar a ďalší, čo prežili
* Ako vznikla Kofola. Chuť Ameriky sa zrodila v laboratóriu

| * z
* d
* u
Koly |
| --- |
| Afri-Cola **·**  Amrat Cola **·**  Apotekarnes Cola **·**  A-Treat **·**  Bajkal · Barr Cola **·**  Beed Cola **·**  Big 8 Cola **·**  Big Cola **·**  Big K Cola **·**  Blue Sky Cola **·**  Boylan Cane Cola **·**  Breizh Cola **·**  Bubba Cola **·**  Campa Cola **·**  Cassinelli **·**  Cavan Cola **·**  Celeste Cola **·**  China Cola **·**  Classic Cola (UK) **·**  Olvi Cola **·**  Club Cola **·**  Coca-Cola **·**  Cockta  **·**  Cola Turka **·**  Cole Cold **·**  Corsica Cola **·**  Count Cola **·**  Cricket Cola **·**  Cuba Cola **·**  Diet Coke **·**  Diet Rite **·**  Double Cola **·**  Dr Pepper **·**  Euro Shopper Cola **·**  Evoca Cola **·**  El Ché-Cola **·**  Export Cola **·**  Fada Cola **·**  Faygo Cola **·**  Fentiman's Curiosity Cola **·**  Frescolita **·**  fritz-kola **·**  Fruti Kola **·**  Fuji-Cola **·**  Future Cola **·**  Hansen's Natural Vanilla Cola **·**  Inca Kola **·**  Isaac Kola **·**  Jolly Cola **·**  Jolt Cola **·**  Jones **·**  Kiri **·**  Kitty Kola **·**  Kofola **·**  Kola Inglesa **·**  Kola Real **·**  Kola Román **·**  Kristal Kola **·**  LA Ice Cola **·**  Lava Cola **·**  Like Cola **·**  Mecca-Cola **·**  Mr. Cola **·**  OK Cola **·**  OpenCola **·**  Pakola **·**  Parsi Cola **·**  Pepsi Cola **·**  Perú Cola **·**  Polo-Cockta **·**  Pran Cola **·**  Premium-cola **·**  Qibla Cola **·**  RC Cola **·**  Red Bull Cola **·**  Red Kola **·**  Rockstar Energy Cola **·**  Rola Cola **·**  Sam's Cola **·**  Schin Cola **·**  Schweppes Cola **·**  Shasta Cola **·**  Sinalco **·**  Tab **·**  Thums Up **·**  Triple Kola **·**  tuKola **·**  Ubuntu Cola **·**  Virgin Cola **·**  Vita-Cola **·**  White Rock Cola **·**  XL Cola **·**  Zam Zam Cola **·**  Zelal Cola |